## La Generalitat crea el nou servici d’acompanyament educatiu del poble gitano amb presència en 23 municipis i més de 1.600 persones usuàries

*** El programa Sarsalé presta especial atenció a les zones afectades per la dana i duplica el nombre de professorat**

La Vicepresidència Primera i Conselleria de Servicis Socials, Igualtat i Vivenda ha presentat el nou servici d’acompanyament i suport educatiu per al poble gitano 2026-2027, que amb el nom de ‘Sarsalé,’ amplia i millora els servicis que oferia el programa Kumpania fins hui.

La convocatòria de l’acord d’acció concertada en matèria de servicis socials en el sector de la diversitat per a la prestació d’un servici d’acompanyament educatiu per a la població gitana, durant els anys 2026-2027, es pot consultar en el [Diari Oficial de la Generalitat Valenciana](https://dogv.gva.es/datos/2025/10/02/pdf/2025_41470_va.pdf).

D’esta manera, amb un pressupost de més de nou milions d’euros, Sarsalé incrementa programes, alumnat, professorat i municipis, amb l’objectiu de reforçar l’equitat en el sistema educatiu i donar suport a l’alumnat més vulnerable.

Respecte a la presència en localitats, Sarsalé estarà en 23 municipis enfront dels 9 establits amb l’anterior concert. Este augment inclou zones especialment afectades per la dana. També el nombre dels alumnes augmenta en un 220 %, passant de 500 estudiants a 1.600. Igualment, el professorat s’incrementa de 60 a 125, la qual cosa suposa un 108 % més.

La secretària autonòmica d’Igualtat i Diversitat, Asun Quinzá, ha destacat que mantenint la dotació econòmica “s’aconseguix multiplicar l’abast, l’eficàcia i l’equitat del servici, perquè este Consell es caracteritza per la seua gestió eficient per a les persones i col·lectius més desfavorits”.

**Per províncies**

Per províncies, València adquirix 10 nous programes, situats en les localitats de Manises, Xirivella, Benaguasil, Torrent, Alfafar, Carlet, Algemesí, Alginet, Alberic, Carcaixent i Gandia, que se sumen als 10 programes ja existents a Sagunt, Llíria, Burjassot i València.

Alacant amplia el seu servici amb cinc programes, situats a Benidorm, la Vila Joiosa, Crevillent i Santa Pola, que s’unixen als 10 ja existents a Alacant, Elx i Elda. I Castelló augmenta amb un programa en la capital de la província, i així se suma als cinc ja establits a Castelló de la Plana.

La distribució de les ubicacions s’ha dut a terme tenint en compte els estudis de la població gitana en la Comunitat Valenciana realitzats per la Fundación Secretariado Gitano (FAGA) i el Ministeri de Sanitat, que han servit com a referència fonamental per a establir els criteris objectius de selecció dels municipis o zones en els quals establir els servicis d’acompanyament educatiu.

S’han prioritzat els barris amb més carències, però també amb teixits comunitaris sòlids i amb compromís institucional local, “que seran claus per a l’èxit del programa”, ha conclòs Quinzá.

Fecha: 02/10/2025